Aɓwana-mǝgule mala amǝ Yahudi mǝnana a Urǝshalima ka à túr apǝris andǝ amǝ'lawi ɓǝa kya ɗi Yohana ama,
yì ka,
nda yana le?
Yohana sǝmbǝrǝia wia kǝgir ɗang,
banggia wia mǝsǝcau ama,
“Mǝ nda Kǝrǝsti ɗang.”
À ɗi ama,
“Sǝ we ka a nda yana?
A nda Iliya le?”
Yohana earia wia ama,
“Awo,
mǝ nda yì ɗang.”
Sǝ à ɗi ama,
“A nda mǝɓangna mala Ɓakuli mǝnana sǝm nggǝ kundǝmuri ka le?”
Earia wia ama,
“Awo.”
A masǝlǝate ka à ɗi ama,
“Na sǝm cau mǝnana ɓǝ̀ sǝm nyesǝi aɓwana mǝnana à tur sǝm ngga.
A kǝ twali ɓamuro ama a nda yana?”
Yohana earia wia nǝ cau mala Ishaya mǝɓangna mala Ɓakuli ama,
“Mǝ nda gìu mǝnana kǝ hama a ɓabondo ka,
ama,
‘Wu tsǝk njargula ɓǝ cam kporong ace Mǝtalabangŋo.’ ”
Aɓea amǝ Farisi mǝnana à turia ka,
à ɗi Yohana ama,
“Sǝ ɓǝ̀ a nda Kǝrǝsti,
ko Iliya,
ko mǝno yì mǝɓangna mala Ɓakuli raka,
palang sǝ a kǝ pakki aɓwana batisǝma?”
Yohana earia wia ama,
“Ən nggǝ pakki aɓwana batisǝma nǝ múr,
sǝ ɓeɓwa na came aɓalǝ wun mǝnana wu surǝì raka,
yì ka,
nda ɓwa mǝnana kǝ yiu a tam tu ka,
ǝn kārǝa mǝ nǝ panzǝ anggur-nkura male ɗang.”
Mǝnia yì gir ka à pè a Betani,
a nkaring Nggeasala Jodan,
àkǝ̀ ban mǝnana Yohana pakkiyi batisǝma kam ngga.
Ɓe ban fana ka,
Yohana sǝn Yesu aban yiu nǝ bani,
sǝ pǝlǝa na ama,
“Wu sǝn Mǝgam mala Ɓakuli,
mǝnana twalkiyi cauɓikea mala ɓanza ka!
Mǝnia ka nda ɓwa mǝnana ǝn na ce ama,
‘Ɓe ɓwa na kǝ yiu a tam ngga.
Yì ka,
kutiam nǝ gulo,
acemǝnana yì ka,
ndakam ɗiɗyal sǝ à yì ɓǝlam.’
Nggearǝ mim ngga ǝn surǝì ɗiɗyal ɗang,
sǝ tǝr yiu mem mǝnana ǝn nggǝ pakki aɓwana batisǝma nǝ mur ka nda ace mǝnana ɓǝa lǝmndǝì amǝ Isǝrayila rǝì ka.”
Pǝlǝa Yohana bang gir mǝnana surǝì amuri ka ani:
“Ən sǝn Bangŋo mala Ɓakuli kǝla kutu,
sulǝ nǝ kuli yi do amuri.
Ɓǝ́ pà mǝ nǝ surǝì ɗang,
ɓǝ̀ Ɓakuli mǝnana tasǝam ama ɓǝn yi pakki aɓwana batisǝma nǝ múr ka na nam raka.
Nam ama,
‘Ɓwa mǝnana a sǝni Bangŋo mem sulǝo yi do amuri ka,
nda ɓwa mǝnana nǝ̀ pakki aɓwana batisǝma nǝ Bangŋo Mǝfele ka.’
Ən sǝni sǝ ǝn bangcau amuri ama,
yì ka,
nda Muna mala Ɓakuli.”